में रोजाना नेईं पर दुए त्रोए ध्याड़े उसी बजारा च जां कुसे चौका च बैठे दे दिक्खी गै लैंदा हा। कदी तां ओ इक, पता नेईं किन्ना मता पराना बिस्तरा अपनी कच्छी हेट लैते दे ते लोकां गी आखदा लब्दा हा “आप के पास दस पैसे हैं?” जां कदी-कदारी अंगरे‌जी दे अखरां च पता नेईं के के गूढ़ तत्थ लिखदे नज़री पौंदा हा। उदे अक्खर मते साफ ते सुलझे दे लखारी आंगर होंदे पर कोई सैंस (Sense) नहो लगदी। मेरी मलाटी जद कदी बी उदे ने होई मैं उसी पागल गै समझेआ पर लोक आखदे हे जे ओ मन्ने परमन्ने दा डाक्टर ऐ। मेरा सदा गै जी करदा जे में उस्सी किश न किश पुच्छां पर कदी तां दफ्तरे दी काह्‌ली ते कदी घर जाने दो तौल मेरे पिच्छें मेरे परछावें आला लेखा लग्गे दी रेई ते मिगी कदी बेह्‌ल गै नेईं मिली जे में कोई गल्ल कथ उस थों पुच्छां।